SKRIFTLIG FORESPØRGSEL P-1980/03

af Toine Manders (ELDR) til Kommissionen

(10. juni 2003)

Om: Rygeforbud i den nederlandske hotel- og restaurationssektor

I henhold til artikel 11 a i den ændrede tobakslov (Stb 2002, 201) er arbejdsgivere i Nederlandene pligtige til at tilbyde deres arbejdstagere en røgfri arbejdsplads. Ministeriet for Folkesundhed, Velfærd og Sport har i den forbindelse for nylig erklæret, at den ønsker at ophæve den undtagelse, som hotel- og restaurationssektoren i øjeblikket er omfattet af. Det betyder, at der med virkning fra 1. januar 2005 indføres et totalt rygeforbud i den nederlandske hotel- og restaurationssektor. Efter brancheforeningernes skøn vil mindst 50 000 arbejdspladser komme i fare som følge af rygeforbuddet i hotel- og restaurationssektoren. Tabet i omsætningen anslås til 1,3 mia. EUR. Navnlig hotel- og restaurationssektoren i grænseområderne vil blive ramt uforholdsmæssigt hårdt af disse foranstaltninger. Hotel- og restaurationsgæster i grænseområderne vil søge til Tyskland eller Belgien, mens gæsterne fra Tyskland og Belgien i stor stil vil undgå de nederlandske hoteller, kafeer og restauranter.

Eftersom hotel- og restaurationssektorens gæstfrihed kan betragtes som en tjenesteydelse, er også den frie udveksling af tjenesteydelser hermed bragt i fare. Der er derfor tale om en forvridning af det indre marked som følge af national lovgivning.

1. Er Kommissionen bekendt med revisionen af den nederlandske tobakslov?

2. Erkender Kommissionen følgevirkningerne af et rygeforbud inden for hotel- og restaurationssektoren, som de er beskrevet ovenfor?

3. Deler Kommissionen den opfattelse, at den unilaterale indførelse af et rygeforbud indvirker negativt på det indre markeds funktion?

4. Agter Kommissionen at gribe ind for at forhindre ovennævnte forvridning af det indre marked?

Svar afgivet på Kommissionens vegne af David Byrne

(18. juli 2003)

De foranstaltninger, det ærede medlem henviser til, synes at være i overensstemmelse med Rådets henstilling af 2. december 2002 om forebyggelse af rygning og om initiativer til forbedring af bekæmpelse af tobaksrygning(1). Afsnit 4 i henstillingen opfordrer medlemsstaterne til at gennemføre lovgivning og/eller andre effektive foranstaltninger i overensstemmelse med national praksis på et hensigtsmæssigt statsligt eller ikke-statsligt niveau, som giver beskyttelse mod eksponering for tobaksrøg på indendørs arbejdspladser, i lukkede lokaler med offentlig adgang og i offentlige transportmidler.

Henstillingen afspejler resultaterne af de senere års forskning, som viser, at eksponering for tobaksrøg på arbejdspladsen kan forårsage lungekræft og hjertelidelse. Det kan også forårsage eller forværre åndedrætsproblemer.

Kommissionen har forståelse for, at virksomheder i hotel- og restaurationsbranchen er bekymrede for, hvordan rygeforbuddet vil påvirke deres indtjening. Kommissionen vil dog understrege, at undersøgelser gennemført navnlig i USA viser, at indtjeningen for virksomheder i hotel- og restaurationsbranchen ikke falder i forbindelse med rygeforbud, men at den i de fleste tilfælde stiger efter indførelsen af et rygeforbud(2).

Kommissionen har til gengæld ikke kendskab til grundlaget for brancheorganisationernes beregninger. Kommissionen kan derfor hverken vurdere eller kommentere nøjagtigheden af deres beregninger.

De oplysninger, der fremlægges af det ærede medlem, er ikke nok til, at Kommissionen kan vurdere, om indførelsen af et rygeforbud i hele hotel- og restaurationsbranchen i Nederlandene vil påvirke gennemførelsen af det indre marked. Kommissionen vil fortsat overvåge udviklingen af politikker til bekæmpelse af tobaksrygning i overensstemmelse med kravene i traktaterne.

(1) EFT L 22 af 25.1.2003.

(2) Smoke Free Workplaces: Improving the Health and Well-Being of People at Work. European Status Report 2001, koordineret af Inge van den Borne og Tamara Raaijmakers (Dutch Center for Workplace Health Promotion) for ENSP, 2001. M Scollo, A Lal, A Hyland og S Glantz, Review of the quality of studies on the economic effects of smoke-free policies on the hospitality industry. Tob. Control 2003; 12: 13-20.